Broj: 711-I-2226-M-426/22-03-17

Zagreb, 7. studenoga 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Darka Korena, župana Koprivničko-križevačke županije, te obveznika Ratimira Ljubića, zamjenika župana Koprivničko-križevačke županije,** za davanjem mišljenja Povjerenstva,na 193. sjednici održanoj dana 7. studenoga 2022., daje sljedeće

**MIŠLJENJE**

**I. Nije suprotno odredbama ZSSI/21-a da obveznici Darko Koren, župan Koprivničko-križevačke županije i Ratimir Ljubić, zamjenik župana Koprivničko-križevačke županije, koriste službeni automobil 24 sata dnevno u skladu s općim aktom Županijske skupštine Koprivničko-križevačke županije, pri čemu trebaju voditi računa da prilikom korištenja službenog vozila ne zlouporabe posebna prava obveznika, jer bi isto predstavljalo povredu odredbi ZSSI/21-a.**

**II. Ne bi predstavljalo povredu odredbi ZSSI/21-a da obveznici koriste službeno vozilo za privatne potrebe u manjem opsegu i povezano s obnašanjem dužnosti, dok bi suprotno korištenje moglo predstavljati zlouporabu posebnih prava.**

 Obrazloženje

Zahtjev za davanjem mišljenja Povjerenstva podnijeli su Darko Koren, župan Koprivničko-križevačke županije, te obveznik Ratimir Ljubić, zamjenik župana Koprivničko-križevačke županije. U knjigama ulazne pošte Povjerenstva zahtjev je zaprimljen 7. studenoga 2022. pod poslovnim brojem 711-U-8707-M-426/22-01-3, povodom kojeg se vodi predmet broj M-426/22.

Člankom 3. stavkom 1. podstavkom 34. ZSSI/21-a propisano je da župani, gradonačelnici, općinski načelnici i njihovi zamjenici obveznici u smislu navedenog Zakona, stoga su Darko Koren, povodom obnašanja dužnosti župana Koprivničko-križevačke županije te Ratimir Ljubić, povodom obnašanja dužnosti zamjenika župana Koprivničko-križevačke županije, dužni pridržavati se odredbi navedenog Zakona.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznici traže mišljenje Povjerenstva predstavlja li povredu odredaba ZSSI/21-a ako ostvaruju pravo na korištenje službenog automobila Koprivničko-križevačke županije 24 sata dnevno u službene i privatne svrhe, sukladno članku 3. stavku 1. Pravilnika o korištenju službenih automobila, mobilnih telefona te radne odjeće i obuće („Službeni glasnik Koprivničko-križevačke županije", broj 2/20. i 5/20.), kao i pravo na korištenje službenog automobila u službene svrhe i za privatne potrebe, izuzev za vrijeme trajanja godišnjeg odmora, sukladno pojedinačnim odlukama o davanju osobnog automobila na uporabu pročelnice nadležnog upravnog odjela Koprivničko-križevačke županije koje je u 2021. donijela temeljem ovlaštenja župana.

Obveznici navode da ne ostvaruju pravo na isplatu putnih troškova, već na primitak u naravi, koji se obračunava sukladno posebnim propisima, o čemu odlučuje pročelnik upravnog tijela nadležan za službeničke odnose, sukladno članku 3. stavku 2. navedenog Pravilnika te navedenim pojedinačnim odlukama.

Također navode da je u Koprivničko-križevačkoj županiji za službeničke odnose nadležan Upravni odjel za poslove Županijske skupštine i pravne poslove, prema članku 6. stavku 2. točkama 18., 19. i 20. Odluke o ustrojstvu i djelokrugu upravnih tijela Koprivničko-križevačke županije („Službeni glasnik Koprivničko-križevačke županije", broj 18/19. i 13/20.), slijedom čega je navedene odluke o davanju osobnog automobila na uporabu donijela pročelnica Upravnog odjela za poslove Županijske skupštine i pravne poslove.

Zahtjevu za očitovanje priloženi su Odluka o ustrojstvu i djelokrugu upravnih tijela Koprivničko-križevačke županije donesena na sjednici Županijske skupštine Koprivničko-križevačke županije od 2. prosinca 2019., kojom je određeno ustrojstvo i djelokrug upravnih tijela navedene županije, Odluka o izmjenama Odluke o ustrojstvu i djelokrugu upravnih tijela Koprivničko- križevačke županije donesena na sjednici Županijske skupštine Koprivničko-križevačke županije od 19. lipnja 2021., Pravilnik o korištenju službenih automobila, mobilnih telefona te radne odjeće i obuće donesen na sjednici Županijske skupštine Koprivničko-križevačke županije od 27. siječnja 2020., te Pravilnik o dopuni Pravilnika o korištenju službenih automobila, mobilnih telefona te radne odjeće i obuće donesen na sjednici Županijske skupštine Koprivničko-križevačke županije od 11. ožujka 2020.

Nadalje, zahtjevu su priloženi i Odluka o davanju osobnog automobila na uporabu, koju je po ovlaštenju župana dana 9. lipnja 2021. donijela pročelnica Upravnog odjela za poslove Županijske skupštine i pravne poslove, kojom se obvezniku Darku Korenu dodjeljuje na uporabu u službene svrhe i za privatne potrebe, izuzev za vrijeme trajanja godišnjeg odmora, počevši s danom 9. lipnja 2021., službeni osobni automobil marke Toyota, Odluka o davanju osobnog automobila na uporabu, koju je po ovlaštenju župana dana 23. rujna 2021. donijela pročelnica Upravnog odjela za poslove Županijske skupštine i pravne poslove, kojom se obvezniku Ratimiru Ljubiću dodjeljuje na uporabu u službene svrhe i za privatne potrebe, izuzev za vrijeme trajanja godišnjeg odmora, počevši s danom 23. rujna 2021., službeni osobni automobil marke Toyota, te rješenje o plaći župana, odnosno zamjenika župana Koprivničko-križevačke županije od 9. lipnja 2021., koje je donijela pročelnica Upravnog odjela za poslove Županijske skupštine i pravne poslove, kojima se utvrđuje visina plaće u odnosu na Darka Korena, povodom profesionalnog obnašanja dužnosti župana Koprivničko-križevačke županije, te u odnosu na Ratimira Ljubića, povodom profesionalnog obnašanja dužnosti zamjenika župana Koprivničko-križevačke županije.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno zlouporabiti posebna prava obveznika koja proizlaze ili su potrebna za obavljanje dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 3. stavcima 1. i 2. Pravilnika o korištenju službenih automobila, mobilnih telefona te radne odjeće i obuće propisano je da župan i zamjenik župana Koprivničko-križevačko županije imaju pravo na korištenje službenog automobila 24 sata dnevno u službene i privatne svrhe, te da nemaju pravo na isplatu putnih troškova, već na primitak u naravi, koji se obračunava sukladno posebnim propisima, o čemu odluku donosi pročelnik upravnog tijela nadležnog za službeničke odnose.

Odlukama o davanju osobnog automobila na uporabu utvrđeno je da korištenje službenog automobila za opisane svrhe predstavlja primitak u naravi u vrijednosti od 20% mjesečne rate za operativni leasing, te se obveznike zadužuje da u suradnji sa ovlaštenim namještenicima vode evidenciju o prijeđenim kilometrima, broju sati korištenja vozila, kao i da tu evidenciju dostave u Upravni odjel za financije, proračun i javnu nabavu, najkasnije trećeg dana u mjesecu za prethodni mjesec.

Povjerenstvo polazeći od članka 5. stavka 1. točki 2. ZSSI/21-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da nije suprotno odredbama ZSSI/21-a da obveznici istodobno uz primanje plaće za obnašanje javne dužnosti ostvaruju i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe.

Imajući u vidu da je korištenje službenog automobila povezano sa stvarnim troškovima prijevoza koji nastaju u obnašanju javne dužnosti, korištenje službenog vozila 24 sata dnevno ne bi bilo suprotno odredbama ZSSI/21-a, ako je to propisano podzakonskim aktom ili općim aktom jedinice područne (regionalne) samouprave.

Stoga u konkretnom slučaju obveznici Darko Koren i Ratimir Ljubić mogu koristiti službeni automobil Koprivničko-križevačko županije 24 sata dnevno, s obzirom da je to propisano Pravilnikom o korištenju službenih automobila, mobilnih telefona te radne odjeće i obuće, odnosno općim aktom jedinice područne (regionalne) samouprave koji je donijela Županijska skupština Koprivničko-križevačke županije, kao predstavničko tijelo navedene jedinice.

Povjerenstvo ukazuje da su obveznici u svakoj situaciji dužni staviti javni interes iznad privatnog te odijeliti privatni interes od javnog interesa, s obzirom da su im službena vozila stavljena na raspolaganje povodom obnašanja dužnosti od tijela javne vlasti u kojem obnašaju dužnost.

Iz navedenog razloga obveznici mogu koristiti službeno vozilo primjerice u svrhu dolaska i odlaska na posao, odlaska na poslovne sastanke, odlaska na službeni put te za svaku drugu svrhu koja se može dovesti u svezu s izvršavanjem ovlasti župana, odnosno zamjenika župana.

Nadalje, službeno vozilo se može koristiti i za one potrebe koje nisu povezane s obnašanjem dužnosti, ali se uobičajeno te u manjem opsegu izvršavaju uz korištenje vozila za službene svrhe, kao što su npr. prijevoz djece do škole neposredno prije dolaska na posao vozilom.

S obzirom da je odlukom o davanju osobnog automobila na uporabu određeno da obveznici ne mogu koristiti službeni automobil za vrijeme trajanja godišnjeg odmora, Povjerenstvo utvrđuje da je u tom dijelu određeno ograničenje sukladno odredbama ZSSI/21-a.

Obveznici ne bi mogli koristiti službeno vozilo isključivo za privatne svrhe te bi takvo korištenje vozila Povjerenstvo sagledalo u kontekstu moguće zlouporabe posebnih prava obveznika, odnosno moguće povrede odredbe članka 7. točke c) ZSSI/21-a, što svakako predstavlja korištenje službenog automobila radi odlaska na godišnji odmor, ali i sve druge situacije kada se službeno vozilo ne bi koristilo za privatne svrhe u manjem opsegu te isto ne bi bilo povezano s obnašanjem dužnosti, kao što je primjerice korištenje vozila radi odlaska na privatni put, neovisno o tome koristi li se za vrijeme trajanja godišnjeg odmora.

S obzirom da imaju pravo na korištenje službenog automobila 24 sata dnevno, što uključuje dolazak na posao i odlazak s posla, te se isto u poreznom smislu obračunava kao primitak u naravi u kojem je porezna osnovica mjesečna vrijednost operativnog leasinga, obveznici nemaju pravu na istodobnu naknadu troškova od strane Koprivničko-križevačke županije koji se odnose na dolazak na posao i odlazak s posla, a koji bi nastali korištenjem vlastitog privatnog automobila ili sukladno visini mjesečne karte javnog prijevoza.

Međutim, ako bi obveznici koristili službeno vozilo radi odlaska na službeni put, ne bi bilo suprotno odredbama ZSSI/21-a da im od strane Koprivničko-križevačke županije budu podmireni drugi stvarni troškovi koji bi nastali na službenom putu, kao što su dnevnice, troškovi smještaja, prehrane i drugi opravdani troškovi službenog puta.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Darko Koren, elektroničkim dostavom
2. Obveznik Ratimir Ljubić, elektroničkom dostavom
3. Objava na internetskoj stranici Povjerenstva
4. Pismohrana